
Áram-fázis reláció vizsgálata mikrohullámú méréstechnika segítségével

Kulcsszavak: kétdimenziós elektrongáz; Josephson-átmenet; interferenciamintázat; anizotrópia; SQUID
A kétdimenziós elektongáz (2DEG) ígéretes platform jövőbeli kvantumelektronikai alkalmazásokhoz. A fő irányok közül néhány mikrohullámú működést igényel, például ilyenek a kvantumbitek. Így a mikrohullámú kísérletek elengedhetetlenek a legegyszerűbb topologikus kvantumbit, a Kitajev-transzmon létrehozásához is.
Jelen tanulmányban egy InAs 2DEG felületére leválasztott epitaxiális alumíniumréteg segítségével hoztam létre mikrohullámú áramkört. Az alumíniumrétegből létrehozott szupravezető gyűrűbe egy Josephson-átmenetet ágyaztam, így létrehozva egy szupravezető interferenciaeszközt (RF SQUID). A SQUID-et egy - szintén az alumíniumból kialakított - síkrezonátorhoz induktívan csatoltam, így a rezonátoron egy hangolható impedancia jelent meg. A rezonanciafrekvenciából következtethetünk a csatolt rendszer tulajdonságaira, a szupravezető kvantumbitek működéséhez hasonlóan.
Megmutattam, hogy a Josephon-átmenet áram-fázis relációja a rezonátor frekvenciaeltolódásából kinyerhető, amennyiben az átmenet fázisát egy kis - a SQUID síkjára merőleges - mágneses térrel hangoljuk. A szuperáram elnyomhatóságát is demonstráltam, az átmenet elektronsűrűségét hangoló kapufeszültség segítségével. Amennyiben nagyobb, a síkból kimutató mágneses teret kapcsolunk az eszközre a Fraunhofer-mintázathoz hasonló szuperáram interferencia jelenik meg. Síkbeli mágneses teret alkalmazva, mind az áram-fázis relációban, mind az interferenciamintázatban megfigyeltem anizotrópiát. Ez a mágneses tér irányától és nagyságától is függ.



